Duuman jäsenelle Igor Zotoville kävi köpelösti.

BMP-3-mallinen panssarivaunu. Arkistokuva. ZUMAWIRE.COM / MVPHOTOS

Zotov osallistui viime viikolla Venäjän armeijan näyttelyyn Nižni Tagilissa, puolustusteollisuuteen erikoistuneessa kaupungissa, joka on tunnettu maailman suurimpana panssarivaunujen valmistajana.

Zotov istuutuikin polleasti Neuvostoliitossa suunniteltuun BMP-3-rynnäkköpanssarivaunuun.

Se ei kuitenkaan sujunut mutkitta, sillä lukuisten uutisraporttien mukaan Zotov juuttui panssarivaunun luukkuun viideksi tunniksi, suuttui ja ”uhkasi ampua kaikki”, jos ei pääse irti.

Venäjän valtamedian televisiolähetyksissä tapauksesta uutisoitiin otsikolla ”lihava duuman jäsen jumissa panssarivaunussa” - kuvan kera.

Myös näyttelyn koordinaattori Aleksandr Pisarevski vahvisti välikohtauksen.

– Zotov – ison vartalonsa takia – vain epäröi ollessaan nousemassa pois ja sitten istui siinä viisi tuntia, Pisarevski selosti venäläismedialle.

Zotov itse myönsi kyllä olleensa BMP-3:ssa, mutta kiisti jääneensä jumiin.

– Kyllä, olen tanakka, mutta en ole koskaan missään jäänyt jumiin mihinkään panssarivaunuun, Zotov rimpuili.

Venäläismedian mukaan turvamiehet ja ensiapuhenkilökunta vapauttivat Zotovin loppujen lopuksi.

Ketään ei tiettävästi ammuttu.